Alpha 98.9

Ο Alpha 98.9 (ή Alpha Radio) είναι τοπικός ενημερωτικός ραδιοφωνικός σταθμός, με έδρα την Κηφισιά.

Ιστορικό
Ο σταθμός ξεκίνησε να εκπέμπει (αρχικά στους 98.7) στα μέσα του 1989 ως Seven X Radio με ψυχαγωγικό χαρακτήρα και μετάδοση ξένης μουσικής. Στα μέσα της δεκαετίας του 1990 μετονομάστηκε σε Cool FM. Στα τέλη του 1999 άλλαξε ιδιοκτησία και στις 7 Σεπτεμβρίου, ανήμερα του σεισμού στην Πάρνηθα μετονομάστηκε σε Alpha News 98.7 με ενημερωτικό χαρακτήρα.

Με την κατανομή των συχνοτήτων τον Φεβρουάριο του 2002, λόγω της επιπρόσθετης αδειοδότησης των ραδιοφωνικών σταθμών από το Υπουργείο Τύπου και της ανακατανομής των συχνοτήτων, ο σταθμός μεταφέρεται στη συχνότητα 98.9.

Στις αρχές του 2003 παίρνει τη σημερινή του ονομασία ενώ ύστερα παίρνει προσωρινές ονομασίες με πρώτη στις 19 Οκτωβρίου 2009 στο Θέμα 98.9 και τη δεύτερη στις 20 Σεπτεμβρίου του επόμενου έτους, στο Ράδιο Εννέα (καθιστώντας τον αδελφικό σταθμό του Channel 9 νυν One Channel). Ωστόσο, την Τρίτη 29 Μαΐου 2012 παίρνει πίσω την παλιά του ονομασία που κρατάει μέχρι και σήμερα.

Εμβέλεια
Ο σταθμός δεν έχει πανελλαδική εμβέλεια, αλλά από το 1999 ως Alpha News συνεργάζεται με άλλους τοπικούς ραδιοφωνικούς σταθμούς της Ελλάδας, αναπτύσσοντας ένα ευρύτατο δίκτυο αναμεταδοτών, στο σύνολο της επικράτειας, διαθέτοντας για αρκετό χρονικό διάστημα και αδελφικό σταθμό με αυτόνομο πρόγραμμα στη Θεσσαλονίκη ονόματι Alpha 96.5 εντασσόμενος στο δίκτυο όταν εισήχθη ως Ράδιο Κρόνος το 2001 μετονομαζόμενος στον Alpha News Θεσσαλονίκης και το 2022 επαναμετονομάστηκε σε Παλμός 96.5 σταθμός που λειτουργούσε από το 2005 μέχρι το 2013 που ξαναμετετράπη στον Alpha 96.5.

Ιδιοκτησία
Ο σταθμός άλλαξε πολλές φορές ιδιοκτησία στην ιστορία του. Μέχρι σήμερα, ο φορέας που τον διαχειρίζεται είναι η Alpha Ραδιοφωνική Ανώνυμη Εταιρεία, η οποία συστάθηκε στα μέσα του 1989 με την επωνυμία Ξενία Ραδιοφωνική Ανώνυμος Εταιρεία και τον διακριτικό τίτλο Ξενία FM. Πρώτος του ιδιοκτήτης, ήταν ο όμιλος Κουλουκουντή ο οποίος ξεκίνησε το ραδιοφωνικό σταθμό με το όνομα Seven X, λίγους μήνες πριν το ομότιτλο τηλεοπτικό κανάλι (νυν ΣΚΑΪ).

Στα τέλη του 1999, ο σταθμός πουλήθηκε στη μητρική εταιρεία της δορυφορικής πλατφόρμας Alpha Digital Σύνθεσις, ιδιοκτησίας του επίσης νεοσύστατου Alpha TV, που ανήκε στον όμιλο Τσοτσορού, μεταφέρθηκε από το Μαρούσι (όπου στεγαζόταν μαζί με το μετονομασμένο Seven TV) στον Άγιο Ιωάννη Ρέντη, τροποποιήθηκε το καταστατικό του φορέα, μεταβάλλοντας την επωνυμία του στην τρέχουσα, και τον διακριτικό τίτλο στον Alpha News. Για σύντομο χρονικό διάστημα, αντιπρόεδρος του διοικητικού συμβουλίου του σταθμού, αναλαμβάνει ο Γιώργος Τράγκας. Την διετία 2003-2004, ο διακριτικός τίτλος της εταιρείας μεταβλήθηκε στις σημερινές ονομασίες του σταθμού.

Στα μέσα του 2005, ο σταθμός εξαγοράζεται από τον Δημήτρη Κοντομηνά και μεταφέρεται στην Παιανία ενώ ο Νίκος Χατζηνικολάου αναλαμβάνει την προεδρία του σταθμού για το πρώτο δίμηνο του 2007. Στα μέσα του 2008 εξαγοράζεται από τον γερμανικό όμιλο RTL και το επόμενο έτος ξαναγοράζεται από τον Δημήτρη Κοντομηνά, ο οποίος μέχρι το 2011 αναλαμβάνει την προεδρία του σταθμού.

Την περίοδο εκείνη, η κυπριακή εταιρεία Alpha Media Group Limited με έδρα τη Λευκωσία κατείχε το πλειοψηφικό πακέτο των μετοχών του σταθμού το οποίο πούλησε στην επίσης κυπριακή (και με έδρα τη Λευκωσία) Sixomen Limited και η οποία πραγματοποίησε αύξηση του μετοχικού της κεφαλαίου στον ιδιοκτησιακό φορέα του ραδιοφωνικού σταθμού.

Στα μέσα του 2010 ο φορέας μετονομάζεται σε Intertime Ραδιοφωνική Α.Ε. με τον διακριτικό τίτλο Intertime 98,9 ενώ δύο χρόνια αργότερα, ο φορέας ξαναπαίρνει την παλιά του επωνυμία και τον διακριτικό τίτλο. Στα μέσα του 2015, ο ραδιοφωνικός σταθμός μεταφέρεται στην Παλλήνη ενώ στα τέλη του 2018 η Seilla Enterprises Limited (κυπριακή θυγατρική εταιρεία της Motor Oil συμφερόντων ομίλου Βαρδινογιάννη με έδρα το Στρόβολο) εξαγόρασε το 50,1% του ραδιοτηλεοπτικού Alpha. Με την εξαγορά η κυπριακή μετονομάστηκε σε Mediamax Holdings Limited ενώ ο ραδιοφωνικός σταθμός μεταφέρεται στις εγκαταστάσεις του Star Channel όπου στεγάζονται οι ομόσταβλοι Δρόμος FM 89.8 και Δίεση 101.3 και οι ραδιοσταθμοί των Αττικών Εκδόσεων Λάμψη 92.3, Best 92.6, Athens DeeJay 95.2 και Rock FM 96.9.

Την επόμενη χρονιά απέκτησε και το υπόλοιπο των μετοχών καθιστώντας τον, ως πλήρη ιδιοκτήτη. Οι διαδικασίες ολοκληρώθηκαν στις 28 Ιουλίου 2020.

Ονομασίες του σταθμού
Ιούλιος 1989 μέχρι 1992: Seven X 98,7 (Ξένια FM)
1992 μέχρι 7 Σεπτεμβρίου 1999: Cool FM 98,7
7 Σεπτεμβρίου 1999 μέχρι Μάιος 2001: Alpha News 98,7
Μάιος 2001 μέχρι Μάρτιος 2002: Alpha News 98,8
Μάρτιος 2002 μέχρι Φεβρουάριος 2003: Alpha News 98,9
Φεβρουάριος 2003 μέχρι 19 Οκτωβρίου 2009: Alpha 98,9
19 Οκτωβρίου 2009 μέχρι Σεπτέμβριος 2010: Θέμα 98,9
Σεπτέμβριος 2010 μέχρι 29 Μαΐου 2012: Ράδιο Εννέα
29 Μαΐου 2012 μέχρι σήμερα: Alpha 98,9

Παραπομπές

Εξωτερικοί σύνδεσμοι
Επίσημη ιστοσελίδα του Alpha 98.9

Ελληνικοί ραδιοφωνικοί σταθμοί
Όμιλος Βαρδινογιάννη